정조 10년
丙午四月二十一日辰時。上御誠正閣。晝講。詣臺臺臣同爲入侍時。知事鄭昌聖。特進官尹蓍東。參贊官李頤祥。侍讀官沈晉賢。檢討官李羽晉。假注書尹悌東。記注官承膺祚。記事官尹行任。大司諫朴天衡。執義趙弘鎭。掌令魚錫齡。持平金遇國。正言韓用龜。宗臣西春君爗。武臣李達秀。以次進伏訖。上命進讀中庸。晉賢讀新受音。自二十一章自誠明。至二十六章純亦不已。上讀新受音。自自誠明。至純亦不已訖。命陳文義。晉賢曰。今此二十四章曰。國家將興。必有禎祥。國家將亡。必有妖孽。夫所謂禎祥妖孽。卽所謂幾微兆朕也。古之聖人。旣知其興亡之幾。則必當導達休祥。而大振作焉。逆折亂萌。而大警惕焉。豈有但知其幾。而無所施爲。坐觀成敗之理乎。今我殿下。聖學卓越。明無所不知。而誠無所不極。則其於興亡之幾。必有所前知者。而若其大警惕大振作之政。則每有退托因循之歎。臣愚竊以爲。殿下之於學。知有餘而行不足也。臣竊觀近日之爻象。則非徒幾見而已。危亡之端。不一而足。亂逆爲亡國之本。而逆變層生。無歲無之。黨習爲亡國之本。而百年浸痼。牢不可破。文恬武嬉。爲亡國之本。而百度叢脞。愈往愈甚。凡此三者。爲國亂本。以殿下之明聖。宜無所不燭。而乃反雍容暇豫。未曾擧大振作大警惕之政。此豈群下之所望於殿下者乎。伏願深留聖意。懋爲揮廓振勵之政。俾有挽回轉移之效焉。上曰。所奏。好矣。羽晉曰。二十六章曰。博厚配天。高明配地。悠久無强。以悠久二字。爲博厚高明之終始。蓋爲博厚高明之道。不悠久則無以成博厚高明之功也。以聖學言之。謹思力行。終始典學。然後可躋於德修罔覺之域。以治道言之。漸仁磨義。鼓舞作人。然後可期於化成天下之休故。易傳曰。天地之道恒久而不已者。正與此章之意。相爲表裏處也。臣竊覸殿下。以天縱之姿。懋日新之德。明理盡性之工。亹亹於六經。尊賢崇道之規。孜孜於一念。至如進學造道之淺深。有非臣至愚所可蠡測。而試觀化理之著於外者。臨御之初。奮發聖志。權綱之摠攬。而大加策勵。關和之修明。而深軫挽回。凡在祖宗之遺黎裔胄。孰無延頸望治之願。而比年以來。漸不如初。天網頹墮。朝象泮渙。政令昨發而今弛。庶官朝差而夕改。文恬武嬉。民窮財竭。一變之治無期。十漸之歎方深。臣愚淺見。竊恐殿下圖治之擧。有所未盡於悠久之道。而推此以觀。聖學精一之工。亦安知無作輟之患耶。伏望繼自今。益懋緝熙之學。深體悠久訓焉。上曰。所奏。亦好矣。昌聖曰。不誠無物。有始有終。然後始乃成物。人君之心。必以誠實爲貴。而當久而不解矣。上曰。所奏。亦好矣。上曰。其次致曲。曲能有誠。其義。何如。蓍東曰。生知與天道。乃其性之全體而盡之。此下學問。皆從致曲中出來。陳氏註云。曲無往而不致。則德無往而不實也。上曰。好矣。頤祥曰。上下番及經筵官。已悉陳。臣無可達之辭矣。上曰。禮房承旨與輪對官入侍。出榻敎上曰。軍士房承旨。與專經武臣居不人入侍。出榻敎命臺臣進前。弘鎭等曰。臣等俱以無似。猥叨臺地。合辭義重。鎭日詣臺。誠意未格。兪音尙靳。方切悚恧之際。府吏持示關西道帥臣緘辭。而取見秋曹啓目。則判下本府。爲日已久。臣等以生疎。只悶議處之漸遲。未諳措語之舊例。不免蹈襲書呈。自歸忙後錯了。及伏承聖批。以全謄緘辭。誨責截嚴。至有問備之命。臣等聚首惶懍。無所容措。噫。不待長僚之出。輕當獻讞之責。已是臣等妄率之罪。而數行啓目。猶未成樣。則臣等之遇事昏憒。於是益著矣。昨緣日暮。今始來避。壞損臺體。尤無餘地。由前由後。其何敢一刻晏然於臺次乎。請命遞斥臣等之職。上曰。此蓋近來臺閣。數遞成習。不能練熟臺體而然。正宜久任責效。豈可以此徑遞。勿辭。亦勿退待。出擧條頤祥曰。合啓之前。先陳避嫌。聖敎之下。又若分疏。論以臺體。殊甚未安。憲府諸臺推考。何如。上曰。勿推。可也。出擧條弘鎭等曰。臣等空疎憒劣。萬萬不合於言責重任。而沐浴義重。冒沒承膺。昨以議啓批旨問備之命。愧懍愧恧。經夜靡措。及乎登筵。先陳避辭於合啓之前。而致有承宣請推之擧。臣等雖急於廉隅之一伸。而其爲損體溺職。尤無餘地。以此情踪。何敢一刻蹲冒於臺次乎。請命遞斥臣等之職。上曰。勿辭。亦勿退待。出擧條天衡等進前。三司合啓。請黜置罪人鄭致達妻。亟令王府。夬正典刑。以洩神人之憤。上曰。不允。請物故罪人德相。亟施孥籍之典。上曰。不允。請還寢黑山島圍籬安置罪人龜柱。羅州牧定配之命。仍令王府。設鞫嚴問。夬正王法。上曰。不允。竝出擧條天衡等仍奏兩司合啓。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。上曰。不允。請還寢李觀源定配之命。更令王府。設鞫得情。上曰。不允。請遲晩後物故罪人啓能。亟施孥籍之典。上曰。不允。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。請亟寢煥億島配之命。仍令王府。加刑得情。夬施王章。上曰。不允。請物故罪人衡。亟命王府。施以孥戮之典。上曰。不允。請梟示罪人炯采。亟命王府。夬施孥戮之典。上曰。不允。請正刑罪人福榮。亟令王府。夬施孥戮之典。上曰。不允。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。夬正典刑。上曰。不允。竝出擧條弘鎭等進前奏府啓。請大靜縣爲奴罪人金壽賢。依律處斷。上曰。不允。請興陽縣爲奴罪人河翼龍。亟令王府。設鞫得情。快正王法。上曰。不允。請物故罪人國榮。亟施孥籍之典。上曰。不允。請尹得孚。嚴鞫得情。上曰。不允。請亟寢煥九島配之命。卽令王府。拿來嚴鞫。夬正典刑。上曰。不允。請還寢李魯春絶島安置之命。亟令王府。設鞫嚴問。期於得情。上曰。不允。請物故罪人德夏。亟施孥籍之典。上曰。不允。請亟寢文載質李昌順李昌京宋斗一金命卜洪達洙等酌處之命。仍令王府。設鞫嚴問。鉤得根因。夬正王法。上曰。不允。竝出擧條天衡等。更爲進前奏院啓。請大靜縣爲奴罪人金壽賢。更令王府。設鞫嚴問。依律處斷。上曰。不允。請爲奴罪人河翼龍。亟命王府。設鞫得情。夬正王法。上曰。不允。請金甲島爲奴罪人克泰。泗川縣定配罪人萬赫。更令王府。嚴鞫得情。夬正王法。上曰。不允。請恒善支屬。亟命散配。時謙兄弟。竝投絶島。以嚴隄防。上曰。不允。請巨濟府絶島安置罪人朴宗集。亟令王府。拿鞫得情。施以當律。上曰。不允。請逆賊尙魯。亟施孥戮之典。上曰。不允。請物故罪人國榮。亟施孥籍之典。上曰。不允。請爲奴罪人夢獜。定配罪人崔鍾集。放送罪人鄭聖休。亟令王府。更爲設鞫。期於得情。各施當律。上曰。不允。請尹得孚。亟令王府。嚴鞫得情。上曰。不允。請李光殷。設鞫嚴問。期於得情。施以當律。上曰。不允。請渭原郡定配罪人炯魯。亟寢發配之命。仍令王府。設鞫得情。夬正王法。上曰。不允。請還寢煥程煥九島配之命。仍令王府。竝爲拿來。嚴訊取服。各施當律。上曰。不允。請亟寢李魯春島配之命。仍令王府。設鞫嚴問。期於得情。上曰。不允。請物故罪人德夏。亟施孥籍之典。上曰。不允。請亟寢文載質李昌順李昌京宋斗一金命卜洪達洙等酌處之命。仍令王府。設鞫嚴問。期於得情。鉤得根因。夬正王法。上曰。不允。請還發配所罪人宋迪中。亟令王府。拿來嚴鞫。期於得情。上曰。龍範査事。收殺間。姑勿煩聽。可也。竝出擧條用龜曰。臣之疎才畸蹤。夫豈有一分近似於言責之任而收簪之恩。每懷激感。濫竽之譏。未遑自恤。有除輒膺。視同宿硏。由是。臣之出入臺省。前後八九遭矣。恩山德海。與天無極。而涓埃未報。罪尤徒積。至於向來之登筵闕啓。而溺職之罪。益無所逃矣。伊日之不持笏記。臣與亞憲。罪無異同。而亞憲則至被譴削。臣則罰止恩遞。臣心惶恧。已無可言。而在朝家綜核之政。亦豈容如是斑駁乎。果然儒臣之斥。蹤發於筵退之後。以同罪異罰。論該甚峻。雖荷聖度包容。倖逭重勘。而至今追思。益無所容。曾未幾何。薇垣除旨。忽下於省覲病父之日。繼而馹召有命。臣誠惶隕感激。竭蹶登途。粗伸叩謝之忱。而顧臣被論屬耳。有罪未勘。揆以廉防。豈可以時月之稍久。有所自恕。而晏然仍冒於臺次乎。請命遞斥臣職。上曰。勿辭。亦勿退待。仍命臺臣先退。上曰。輪對官。以次進前。禮賓奉事洪彝浩進前。奏職姓名。上問職掌。彝浩曰。米麪色矣。上問所懷。彝浩曰。無所懷矣。命退。掌苑署別提李徹祥進前。奏職姓名。上問職掌。徹祥曰。生果色矣。上問所懷。徹祥曰。無所懷矣。命退。瓦署別提申韺。進前。奏職姓名。上問職掌。韺曰。瓦甎矣。上曰。有所懷否。韺曰。無所懷矣。命退。尙集曰。輪對官中。平市令趙雲炯。中樞都事李鎭宇。以身病。不得待令矣。上曰。武臣居不人入番。爲幾人乎。昌聖曰。八人矣。上曰。斯速考講。可也。昌聖考講訖。上命書傳敎曰。館直苟艱。在外及未肅拜玉堂許遞。今日政。以在京無故人差出。待下批牌招入直。又命書傳敎曰。春坊中。呈辭人許遞。今日政差出。仍命退。諸臣以次退出。